b"\n_START_ARTICLE_\nHugh Glass\n_START_PARAGRAPH_\nHugh Glass (ca 1783 i Philadelphia i Pennsylvania, d\xc3\xb8d 1833 i det som n\xc3\xa5 er Montana) var en amerikansk frontiersman, fangstmann, handelsmann, jeger og oppdagelsesreisende. Han er mest kjent for sin historie med overlevelse og gjengjeldelse etter at han ble forlatt d\xc3\xb8ende eller antatt d\xc3\xb8d av sine f\xc3\xb8lgesvenner etter et angrep fra en grizzlybj\xc3\xb8rn.\n_START_SECTION_\nBiografi\n_START_PARAGRAPH_\nHan ble f\xc3\xb8dt av skotsk-irske foreldre og ble en utforsker av omr\xc3\xa5dene rundt \xc3\xb8vre Missouri River, i det som i dag er Montana, Nord- og S\xc3\xb8r-Dakota og Platte River-omr\xc3\xa5det i Nebraska. Hans livshistorie er blitt gjengitt og utbrodert med legendariske trekk i to kinofilmer: Man in the Wilderness (1971) og The Revenant (2015). Begge skildrer Glass' kamp for \xc3\xa5 overleve idet han kr\xc3\xb8p og snublet sin vei 200 miles (320\xc2\xa0km) til Fort Kiowa etter \xc3\xa5 ha blitt forlatt uten forsyninger eller v\xc3\xa5pen av ledsagende oppdagere og pelshandlere under General Ashleys ekspedisjon i 1823._NEWLINE_Historien er blitt meget kjent og popul\xc3\xa6r, men det strides om dens detaljer. Den ble f\xc3\xb8rst kjent i 1825 da den ble beskrevet i The Port Folio, et litter\xc3\xa6rt tidsskrift i Philadelphia, men da som en litter\xc3\xa6r fortelling. S\xc3\xa5 ble den gjengitt i avisene. F\xc3\xb8rst var forfatteren anonym, men det ble etterhvert kjent at han var James Hall, bror avf The Port Folios redakt\xc3\xb8r. Det foreligger intet skriftlig fra Hugh Glass selv som belyser saken, og historien har noen elementer som tyder p\xc3\xa5 overdrivelser.\n_START_SECTION_\nD\xc3\xb8d\n_START_PARAGRAPH_\nEtter fler \xc3\xa5rs nye eventyr som tildels har legendarisk preg ble Glass drept sammen med to andre trappere tidlig p\xc3\xa5 v\xc3\xa5ren 1833, n\xc3\xa6r Yellowstone River i et angrep fra arikaraindianere._NEWLINE_Ett monument til minne om Glass st\xc3\xa5r ved det antatte sted for hvor han ble revet opp og nesten drept av grizzlybj\xc3\xb8rnen p\xc3\xa5 s\xc3\xb8ndre bredd av n\xc3\xa5v\xc3\xa6rende Shadehill Reservoir i Perkins County), der grenene til Grand River l\xc3\xb8per sammen og danner ett l\xc3\xb8p."